ลักษณะเป็นเม็ดกลมๆ เป็นไตแข็ง ตรงกลางมีจุดใส เดินไม่ได้เพราะเจ็บ อะไรไปโดนไม่ได้เลยค่ะ พยายามหาข้อมูลในอินเทอร์เน็ตแล้วก็ไม่ได้คำตอบเลยค่ะ เครียดมาก เจ็บ เดินไม่ได้😭
สวัสดีค่ะ เม็ดกลมๆ เป็นไตแข็งที่ฝ่าเท้า และมีอาการเจ็บ อาจเป็น1. โรคตาปลา เป็นโรคที่เนื้อเยื่อชั้นบนของผิวหนังมีการหนาตัวและนูนขึ้นมาเป็นตุ่มเล็กๆ มักมีอาการเจ็บ พบบ่อยที่ฝ่ามือและฝ่าเท้า หากเป็นที่ฝ่าเท้า สาเหตุได้แก่ การสวมใส่รองเท้าที่ไม่พอดี เช่น หลวมเกินไปทำให้เท้าเลื่อนถูไปมาจนเกิดการเสียดสีคับ หรือรองเท้าแน่นจนเกินไป หรือพื้นรองเท้าแข็ง และไม่ได้ใส่ถุงเท้า หรือไม่ใส่รองเท้าเวลาเดิน การยืนเป็นเวลานานๆ หรือเกิดจากมีเท้าผิดรูปต่างๆ เช่น จากโรคข้อรูมาตอยด์ หรือการเป็นโรคอ้วนก็จะทำให้เท้ารับน้ำหนักมากเกินไป เกิดแรงกดทับบางตำแหน่งมากกว่าปกติ เป็นต้น2. โรคหูดที่ฝ่าเท้า ซึ่งเกิดจากการติดเชื้อไวรัส HPV ลักษณะจะคล้ายกับตาปลา แต่จะแตกต่างตรงที่เมื่อลองใช้มีดเฉือนจะเห็นจุดดำๆ ซึ่งเป็นจุดเลือดออกเล็กๆจากเส้นเลือดฝอย และจะเจ็บหากกดจากด้านข้าง 2 ข้าง แต่ถ้าเป็นตาปลาจะเจ็บเมื่อใช้มือกดตรงๆลงไปนอกจากนี้ก้อนนูนดังกล่าวอาจเกิดจากโรคเนื้องอกของผิวหนังและชั้นใต้ผิวหนังซึ่งมีอยู่หลายชนิดรวมถึงซีสต์หรือถุงน้ำ หรืออาจเกิดจากเนื้องอกของกระดูกได้ด้วย ดังนั้น แนะนำควรไปพบแพทย์เพื่อตรวจค่ะ